ՄԵՂՐԻ ՀԱՄԱՅՆՔԻ ՂԵԿԱՎԱՐ ԽԱՉԱՏՈՒՐ ԱՆԴՐԵԱՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՔԱՂԱՔԱՑՈՒ ՕՐՎԱ ԱՌԹԻՎ

Հարգելի՛ քաղաքացիներ,

Այս հատկանշական օրը շնորհավորում եմ բոլորիս Քաղաքացու օրվա կապակցությամբ։

Այս օրը մեր նորագույն պատմության կարևորագույն տոներից է, որը ստեղծվել է՝ արժևորելու Հայաստանի Հանրապետության ամենակարևոր կապիտալը՝ իր քաղաքացուն։

Քաղաքացու օրը կոչված է ընդգծելու յուրաքանչյուրիս դերը պետության, հասարակության ու համայնքի կառուցման և ամրապնդման գործում։

Քաղաքացի լինելը պարտականություն է, բայց առաջին հերթին՝ արժանապատվություն։ Դա նշանակում է մասնակցել, ներգրավվել համայնքային կյանքին, ձայն ունենալ և այդ ձայնով կառուցել հզոր երկիր՝ լինի ընտրություններում, համայնքային նախաձեռնություններում կամ պարզապես առօրյա կյանքում՝ սեփական օրինապաշտ վարքով, հոգատարությամբ ու ակտիվությամբ։

Մեղրին, լինելով մեր պետության հարավային դարպասը, իր մեջ կրում է հինավուրց արժեհամակարգ, հպարտ ինքնություն և սահմանապահի պատասխանատվություն։ Այս համայնքը մշտապես ամուր է եղել իր մարդկանց շնորհիվ՝ աշխատասեր, իրար թիկունք կանգնած, քաղաքացիական բարձր գիտակցություն ունեցող մեղրեցիներով։

Այս տոնը ևս մեկ առիթ է վերարժևորելու մեր հավաքական ուժը, մեր միասնականությունը, և վերահաստատելու՝ թե որքան կարևոր է ամեն մի քաղաքացու փոքր քայլը՝ հանուն մեծ նպատակի։

Թող այս օրը հիշեցում լինի, որ բոլոր կարևոր փոփոխությունները սկսվում են հենց քաղաքացուց՝ իր գիտակցության մեջ, ընտանիքում, բակում ու համայնքում։

Եվ երբ այդ գիտակցումը միասնական է, մեր համայնքն էլ է դառնում ավելի ուժեղ, զարգացած ու համախմբված։

Շնորհավոր Քաղաքացու օրը…Թող խաղաղություն լինի մեր երկրում, բարօրություն՝ մեր տներում և հպարտություն մեր մեջ՝ որպես Հայաստանի Հանրապետության քաղաքացի։